送鄭洙赴舉
作者：陳襄
朝代：宋

paragraphs: 天上奎星專主文，地下嵩嶽惟降神。
含靈孕粹五百載，挺然間出非常人。
滎陽才子東山客，滿腹精神太英特。
掞天辭藻駕曹王，炙地聲華壓元白。
等閒奮筆摛鸞龍，烟霄凜凜橫辭鋒。
稷下千人摧勁敵，昂頭不敢爭英雄。
吾皇新命招宏博，紫宙風清飛一鶚。
驪龍卧起滄海空，燦燦靈珠光滿握。
明年二月春水來，桃花浪起龍門開。
青雲岐路無多地，定須迅擊狂風雷。